রেলওয়ে নিরাপত্তা বাহিনী

**বাংলাদেশ রেলওয়ে নিরাপত্তা বাহিনী** গণপ্রজাতন্ত্রী বাংলাদেশ নামক রাষ্ট্রের একটি রাষ্ট্রীয় বেসামরিক শৃঙ্খলা বাহিনী; কার্যত এটি আইনশৃঙ্খলা রক্ষাকারী বাহিনী। বাংলাদেশ রেলওয়ে এর পক্ষে তৎকালিণ যোগাযোগ মন্ত্রণালয় বিগত ১৯৭৬ সালে "রেলওয়ে নিরাপত্তা বাহিনী (আরএনবি) অধ্যাদেশ, ১৯৭৬" জারী করে এবং এর মাধ্যমে ’ওয়াচ এন্ড ওয়ার্ড’ পরিবর্তিত হয়ে "রেলওয়ে নিরাপত্তা বাহিনী (আরএনবি)" নামে কার্যক্রম শুরু করে। চীফ সুপারিনটেন্ডেন্ট পদের নামকরণ করা হয় চীফ কমান্ড্যান্ট এবং ডিআইজি (রেলওয়ে পুলিশ) তখনো আরএনবি’র চিফ কমান্ড্যান্ট হিসেবে দায়িত্ব পালন করতেন। কিন্তু যোগাযোগ মন্ত্রণালয় স্মারকঃ Rly/Estb-II/13E-2/83 pt-236, তাং ২৮/০২/১৯৮৩খ্রিঃ মূলে আরএনবি’র চিফ কমান্ড্যান্ট পদটি আরএনবি’র নিজস্ব কর্মকর্তা হতে পূরণ করার সিদ্ধান্ত নিলে আরএনবি রেলওয়ে পুলিশ রেঞ্জ থেকে পৃথক হয়ে মহাপরিচালক (বাংলাদেশ রেলওয়ে) অর্থাৎ  বাংলাদেশ রেলওয়ে অধিদপ্তর এর অধীনে কার্যক্রম শুরু করে। তবে সম্প্রতি ২০১৬ সালে প্রণিত রেলওয়ে নিরাপত্তা বাহিনী আইন, ২০১৬ এর মাধ্যমে সংবিধানের ১৫২নং অভিব্যক্তি সম্পন্ন হওয়ায় বাহিনীটি রাষ্ট্রীয় শৃঙ্খলা বাহিনীর মর্যাদায় উন্নীত হয় এবং বাহিনীর নিয়ন্ত্রণ বাংলাদেশ রেলওয়ে অধিদপ্রতর এর নিকট হতে Allocation among the Ministries as per Rules of Business, 1996 (Revised upto 2014) অনুসারে হস্তান্তরিত হয় গণপ্রজাতন্ত্রী বাংলাদেশ সরকার এর  প্রযোজ্য মন্ত্রণালয়ের নিকট। তবে বাহিনী আইন এর সংশ্লিষ্ট ধারায় প্রদত্ত ক্ষমতাবলে এখনো বিধি প্রণিত না হওয়ায় স্বরাষ্ট্র নাকি রেলপথ মন্ত্রণালয় এই শৃঙ্খলা বাহিনীকে নিয়ন্ত্রণ করবে, সেটা এখনো তর্কিত বিষয় হয়ে রয়েছে। শুধু তাই নয়, বাহিনী এখনো ১৯৭৬ সালের অধ্যাদেশ এর মতই বাংলাদেশ রেলওয়ে'র মহাপরিচালক এর অধীনে পরিচালিত হচ্ছে এবং এতে বাহিনী আইনানুগ ক্ষমতা চর্চা করে রেলওয়ে'র জন্য কাজ করতে পারছে না। 

## দায়িত্ব ও কর্তব্য

বাংলাদেশ রেলওয়ের সম্পত্তির রক্ষণাবেক্ষণ,যাত্রীগণের  নিরাপত্তা ও সুরক্ষার জন্য রেলওয়ে নিরাপত্তা বাহিনী কর্মরত আছে।

## ইতিহাস
### ব্রিটিশ আমল

ভারতবর্ষে সর্বপ্রথম ১৮৫৪ সালে রেলওয়ে যোগাযোগ প্রতিষ্ঠা হয়। বর্তমান বাংলাদেশ অংশে ইস্টার্ণ বেঙ্গল রেলওয়ে কোম্পানি সর্বপ্রথম ১৫ নভেম্বর, ১৮৬২ সালে জগতি, কুষ্টিয়া হতে দর্শনা, চুয়াডাঙ্গার মধ্যে ৫৩.১১ কি:মি:&nbsp; রেলযোগাযোগ স্থাপন করে। অল্পদিনের মধ্যেই রেলওয়ে সবচেয়ে জনপ্রিয়, নির্ভরযোগ্য ও সুলভ গণপরিবহন হিসেবে পরিগণিত হয়। রেলওয়ে যোগাযোগ বিস্তৃতির সাথে সাথে ভারতবর্ষে অর্থনৈতিক কর্মকান্ডেও ইতিবাচক প্রভাব পড়ে। একই সাথে রেলপথে চুরি, ডাকাতি ও অন্যান্য অপরাধও বৃদ্ধি পায়। উপর্যুক্ত বিষয়সমূহ বিবেচনায় ব্রিটিশ রাজ প্রাদেশিক পর্যায়ে ইন্ডিয়ান ইম্পেরিয়াল পুলিশের একটি কন্টিনজেন্টকে রেলপথের নিরাপত্তা ও রেলওয়ের সম্পত্তি রক্ষার্থে নিয়োজিত করে। যেমন বেঙ্গল রেলওয়ের নিরাপত্তায় ১ জানুয়ারী ১৮৬৭ সাল হতে ইন্ডিয়ান ইম্পেরিয়াল পুলিশ হতে রেলওয়ে পুলিশ ফোর্স নিয়োগ করা হয়। সংশ্লিষ্ট রেলওয়ে কোম্পানি তাদের কোম্পানিতে নিয়োগকৃত রেলওয়ে পুলিশ ফোর্সের ব্যবস্থাপনা ও ব্যয়ভার বহন করত। এর কিছুদিন পর ব্রিটিশ ভারত সরকার উপলব্ধি করতে সক্ষম হয় যে, বাণিজ্যিক রেলওয়ে কোম্পানিগুলি রেলপথের নিরাপত্তায় নিয়োজিত রাস্ট্রীয় পুলিশ ফোর্স অপব্যবহার করে শুধুমাত্র নিজেদের রেলওয়ে সম্পত্তি সুরক্ষায় বেশি মনোযোগী হচ্ছে কিন্তু রেলপথের নিরাপত্তা বিধানে ততটা আগ্রহ প্রদর্শন করছেনা। সুতরাং, ব্রিটিশ রাজ রেলওয়ে পুলিশের সামঞ্জস্যপূর্ণ গঠন ও কার্যপরিধি নির্ধারনের জন্য রেলওয়ে পুলিশ কমিটি, ১৮৭২ গঠন করে। রেলওয়ে পুলিশ কমিটি, ১৮৭২ এর সুপারিশের আলোকে ১৮৮১ সালে রেলওয়ে পুলিশ প্রাতিষ্ঠানিকভাবে যাত্রা শুরু করে । নবসৃষ্ট এই রেলওয়ে পুলিশের দুইটি অংশ ছিল -

ক) গভর্ণমেন্ট পুলিশঃ রেলপথের নিরাপত্তা, অপরাধ দমন ও তদন্তের দায়িত্ব পালন করে। গভর্ণমেন্ট পুলিশ একজন পুলিশ সুপারিনটেন্ডেন্টের অধীনে পরিচালিত হতো।

খ) কোম্পানি পুলিশঃ রেলওয়ের সম্পত্তির সুরক্ষা প্রদানের দায়িত্ব পালন করে। সংশ্লিষ্ট রেলওয়ে কোম্পানী ’কোম্পানী পুলিশে’র ব্যবস্থাপনার দায়িত্ব পালন করত।

কিছু সময়ের ব্যবধানে ভারতীয় উপমহাদেশে প্রদেশ ভেদে রেলওয়ে পুলিশ তিন ধরনের প্রশাসনিক পদ্ধতিতে পরিচালিত হতে থাকে; ১) জেলা পুলিশের অংশ হিসেবে; ২) প্রাদেশিক সরকারের প্রশাসনিক ব্যবস্থাপনায় এাবং ৩) রেলওয়ে কর্তৃপক্ষের নিজস্ব প্রশাসনিক ব্যবস্থপনায় । উদহরণস্বরুপ, ২৩ জানুয়ারী ১৯০১ বেঙ্গল এন্ড আসাম প্রদেশে আসাম-বেঙ্গল রেলওয়ে নিজস্ব ব্যবস্থাপনায় রেলপথের নিরাপত্তায় আসাম বেঙ্গল রেলওয়ে ভলান্টিয়ার রাইফেলস নামে একটি রেলওয়ে পুলিশ বাহিনী পরিচালনা করত। ইন্ডিয়ান পুলিশ কমিশন ১৯০২-০৩ উপর্যুক্ত তিনটি রেলওয়ে পুলিশ ব্যবস্থার মধ্যে সমগ্র ব্রিটিশ ভারতে শুধুমাত্র প্রাদেশিক রেলওয়ে পুলিশ ব্যবস্থার সুপারিশ করে। কিন্তু বিভিন্ন কারণে ইন্ডিয়ান পুলিশ কমিশনের এ সুপারিশ তখনই কার্যকর করা সম্ভব হয়নি।

প্রথম বিশ্বযুদ্ধ পরবর্তী সময়ে ব্রিটিশ ভারত সরকার রেলপথের নিরাপত্তা আরও জোরদার করার প্রয়োজনীয়তা অনুভব করে। এ কারণে রেলওয়ে পুলিশ কমিটি, ১৯২১ গঠিত হয়। ইন্ডিয়ান পুলিশ কমিশন ১৯০২-০৩ এর প্রাদেশিক রেলওয়ে পুলিশ ব্যবস্থার সুপারিশটি রেলওয়ে পুলিশ কমিটি, ১৯২১ কর্তৃক অনুমোদিত হয়। এ অনুমোদনের ভিত্তিতে ভারতবর্ষের প্রতিটি প্রদেশে পূর্বের ’গভর্ণমেন্ট পুলিশ’ রুপান্তরিত হয়ে ’গভর্ণমেন্ট রেলওয়ে পুলিশ (জিআরপি)’ নামে পুলিশের একটি স্বতন্ত্র বিশেষায়িত ইউনিট হিসেবে কার্যক্রম পরিচালনা করতে থাকে। তাছাড়া পূর্বের ’কোম্পানি পুলিশ’ রেলওয়ে পুলিশ হতে পৃথক হয়ে ’ওয়াচ এন্ড ওয়ার্ড’ নামে কার্যক্রম পরিচালনা করে। সমগ্র পূর্ব বাংলা রেলওয়ে পুলিশ একজন পুলিশ সুপারের অধীনে কার্যক্রম পরিচালনা করত যার সদর দপ্তর ছিল চট্রগ্রামে।

### পাকিস্তান আমল
১৯৪৭ সালে পূর্ব বাংলা (পূর্ব পাকিস্তান) রেলওয়ে পুলিশ বিভক্ত হয়ে চট্রগ্রাম রেলওয়ে জেলা এবং সৈয়দপুর রেলওয়ে জেলা প্রতিষ্ঠিত হয়। পুলিশ সুপার চট্রগ্রাম ও সৈয়দপুর রেলওয়ে জেলা দ্বয় ডিআইজি, সিআইডি এর অধীনে কার্যক্রম পরিচালনা করতেন। ১৯৬৭ সালে একজন ডিআইজির অধীনে রেলওয়ে রেঞ্জ প্রতিষ্ঠিত হয় যার সদর দপ্তর স্থাপিত হয় পাহাড়তলী, চট্রগ্রামে। ডিআইজি, রেলওয়ে পুলিশ রেঞ্জ একই সঙ্গে রেলওয়ের ’ওয়াচ এন্ড ওয়ার্ড’ এর প্রধান চীফ সুপারিন্টেন্ডেন্ট অব ওয়াচ এন্ড ওয়ার্ড হিসেবেও দায়িত্ব পালন করতেন। ডিআইজি, রেলওয়ে রেঞ্জ চীফ সুপারিনটেন্ডেন্ট হিসেবে দায়িত্ব পালনের জন্য বেতন ভাতাদি পূর্ব পাকিস্তান রেলওয়ে হতে গ্রহণ করতেন। &nbsp;

### ১৯৭১ সালের মহান স্বাধীনতা যুদ্ধ
সৈয়দপুর রেলওয়ে জেলাধীন লালমনিরহাটে রেলওয়ে ইন্টেলিজেন্স অফিসার (আরইও) হিসেবে কর্মরত থাকা কালে এসআই আব্দুর রহমান চৌধুরী ৪ এপ্রিল, ১৯৭১ সালে দখলদার পাকিস্তানি হানাদার বাহিনীর সাথে যুদ্ধে শাহাদাত বরণ করেন।

### বাংলাদেশ আমলঃ
১৯৭৬ সালে রেলওয়ে নিরাপত্তা বাহিনী (আরএনবি) অধ্যাদেশ জারি হয় যার মাধ্যমে ’ওয়াচ এন্ড ওয়ার্ড’ পরিবর্তিত হয়ে রেলওয়ে নিরাপত্তা বাহিনী (আরএনবি) নামে কার্যক্রম শুরু করে। চীফ সুপারিনটেন্ডেন্টের পদের নামকরণ করা হয় চীফ কমান্ড্যান্ট। ডিআইজি, রেলওয়ে পুলিশ আরএনবি’র চিফ কমান্ড্যান্ট হিসেবেও দায়িত্ব পালন করতেন। যোগাযোগ মন্ত্রণালয়ের স্বারক নং- Rly/Estb-II/13E-2/83 pt-236, তাং- ২৮/০২/১৯৮৩ খ্রিঃ মূলে এক আদেশে আরএনবি’র চিফ কমান্ড্যান্ট পদ আরএনবি’র নিজস্ব কর্মকর্তা হতে পূরণ করা হবে বলে বলা হয়। আরএনবি রেলওয়ে পুলিশ রেঞ্জ হতে পৃথক হয়ে মহা পরিচালক, বাংলাদেশ রেলওয়ের অধীনে কার্যক্রম শুরু করে। রেলওয়ে নিরপত্তা বাহিনী ১৯৭৬ সালে "রেলওয়ে নিরপত্তা বাহিনী অধ্যাদেশের" মাধ্যমে প্রতিষ্ঠিত হয়। ২০১৬ সালে, ১৯৭৬ সালের রেলপথের নিরপত্তা বাহিনী অধ্যাদেশ বাতিল করা হয় এবং ২০১৬ সালের একটি হালনাগাদকৃত অধ্যাদেশ দিয়ে প্রতিস্থাপন করা হয়।

## পদবীসমূহ

### উর্ধ্বতন কর্মকর্তাগণের পদ ও পদবী

* চীফ কমান্ড্যান্ট [পদবীঃ চীফ কমান্ড্যান্ট (পুর্ব/পশ্চিম)];
* কমান্ড্যান্ট [পদবীঃ কমান্ড্যান্ট (বিভাগ/সদর/ট্রেনিং সেন্টার)];
* সহকারী কমান্ড্যান্ট [পদবীঃ সহকারী কমান্ড্যান্ট (বিভাগ/সদর/সৈয়দপুর)]।

### অধস্তন কর্মকর্তাগণের পদ

* চীফ ইন্সপেক্টর;
* ইন্সপেক্টর;
* সাব-ইন্সপেক্টর;
* অ্যাসিস্ট্যান্ট সাব-ইন্সপেক্টর।                      [বিঃদ্রঃ উল্লিখিত পদের যেকোনো কর্মকর্তা চৌকির (অস্ত্রশাখা ও গোয়েন্দা শাখা ব্যতিত) ইনচার্জ হিসেবে পদায়িত হলে উক্ত কর্মকর্তা থানার ভারপ্রাপ্ত কর্মকর্তার ন্যায় কার্যসম্পাদন করবেন এবং ভারপ্রাপ্ত কর্মকর্তা (আরএনবি)/অফিসার ইনচার্জ (আরএনবি) পদবী হবে ব্যবহার করবেন।]

### অন্যান্য পদ

* হাবিলদার
* নায়েক
* সিপাহী

## তথ্যসূত্র

বিষয়শ্রেণী:বাংলাদেশের আইন প্রয়োগকারী সংস্থা
বিষয়শ্রেণী:বাংলাদেশ রেলওয়ে
বিষয়শ্রেণী:বাংলাদেশের সরকারি সংস্থা
বিষয়শ্রেণী:ঢাকা ভিত্তিক সংগঠন
বিষয়শ্রেণী:১৯৭৬-এ বাংলাদেশে প্রতিষ্ঠিত
বিষয়শ্রেণী:১৯৭৬-এ প্রতিষ্ঠিত সরকারি সংস্থা